《君王画阵看》
宋代·林希逸

圣世忧边切，骚骚羽檄忙。凯歌来幕府，画阵奏君王。

宸陛千官庆，军书一卷长。捲舒从御榻，想像到沙场。

此日丹青笔，当时赤白囊。会看麟阁上，图写更辉煌。

作者简介：福州福清人，字肃翁，号竹溪、庸斋。理宗端平二年进士。善画能书，工诗。淳祐中，为秘书省正字。景定中，迁司农少卿。官终中书舍人。有《易讲》、《考工记解》、《竹溪稿》、《鬳斋续集》等。